“Yuksalish” umummilliy harakati 9-mayni siyosiylashtirmaslikka chaqirdi

“Yuksalish” umummilliy harakati O‘zbekiston fuqarolaridan 9-may sanasini ortiqcha siyosiylashtirmaslikni so‘radi.

O‘zbekistonda 9-may — Xotira va qadrlash kuni sifatida nishonlanadi. Har yili may oyi boshlarida turli rasmiy va norasmiy doiralarda ushbu kunni siyosiylashtirishga bo‘lgan harakatlar kuzatiladi.
Bizningcha, O‘zbekiston uchun 9-may qanday chuqur qadriyatlarni aks ettirishini xalqaro hamjamiyat tushunishi muhim, deb hisoblaymiz.
Birinchidan, ushbu kunda insoniyat tarixidagi eng dahshatli va qonli Ikkinchi jahon urushida halok bo‘lgan yarim milliondan ziyod o‘zbekistonliklarning ruhi xotirlanadi.
Ikkinchidan, 9-may — urushda qatnashgan 1,5 milliondan ortiq vatandoshimizning jasoratini, front hududlaridan O‘zbekistonga ko‘chirilgan bir millionga yaqin oila va bolalarni qabul qilgan xalqimizning bag‘rikengligini anglash va qadrlash kuni.
Uchinchidan, bu kunda Jahon urushidan oldin va keyingi tariximizda vatanimiz tinchligi va ravnaqi uchun jonini fido qilgan barcha ajdodlarimiz xotirlanadi. Hayot bo‘lganlariga esa hurmat va ehtirom ko‘rsatiladi, qo‘llab-quvvatlash choralari ko‘riladi.
Bir so‘z bilan aytganda, 9-may — fashizm ustidan qozonilgan g‘alaba kunigina emas, balki xalqimiz urush va tinchlikda ko‘rgan katta fojialardan xulosa chiqarish, bugungi tinchlikning qadriga yetish kuni sifatida jamiyatimiz ongu shuuridan joy olgan qadriyatdir.
Shuning uchun 9-may sanasini ortiqcha siyosiylashtirmaslik, andozalashtirishga berilmaslik, vazmin va jamiyatimiz qadriyatlariga tayangan holda nishonlash — eng to‘g‘ri va ma’qul yo‘ldir.
“Yuksalish” umummilliy harakati 
Avvalroq 9-may arafasida urush qatnashchilari, konslagerlar mahbuslari va Leningrad qamalida bo‘lgan fuqarolarga 15 million so‘mdan berilishi ma’lum bo‘lgandi.
 Moskvada 9-may kuni o‘tkaziladigan G‘alaba paradiga xorijiy davlat rahbarlaridan hech biri kelmaydi